Úradný vestník L 181 , 23/07/1993 S. 0013 - 0014

Fínske špeciálne vydanie: Kapitola 5 Zväzok 6 S. 0075

Švédske špeciálne vydanie: Kapitola 5 Zväzok 6 S. 0075



Nariadenie Rady (EHS) č. 1947/93 z 30. júna 1993, ktorým sa mení a dopíňa nariadenie (EHS) č. 1365/75 o vytvorení Európskej nadácie pre zlepšovanie životných a pracovných podmienok RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä jej článok 235, so zreteľom na návrh nariadenia predložený Komisiou [1], so zreteľom na stanovisko Európskeho parlamentu [2], so zreteľom na stanovisko Dvora audítorov [3], keďže zmluva z 22. júla 1975, ktorou sa menia a dopĺňajú určité finančné ustanovenia zmlúv o založení Európskych spoločenstiev a Zmluvy o vytvorení spoločnej Rady a spoločnej Komisie Európskych spoločenstiev, upravili postup na udelenie absolutória Komisii na plnenie rozpočtu; keďže je preto vhodné aktualizovať postup na udelenie absolutória Správnej rade Európskej nadácie pre zlepšovanie životných a pracovných podmienok, založenej nariadením (EHS) č. 1365/75 [4] odkazom na postup takto upravený podľa ustanovenia v článku 206b zmluvy o EHS; keďže zmluva z 22. júla 1975 nahradila kontrolný výbor Dvorom audítorov vo všetkých textoch vzťahujúcich sa na kontrolný výbor; keďže Akty o pridružení Grécka, Španielska a Portugalska zmenili zloženie Správnej rady nadácie; keďže je žiaduce zabezpečiť zaslanie výročnej všeobecnej správy o nadácii všetkým zainteresovaným orgánom spoločenstva; keďže nariadenie (EHS) č. 1365/75 by sa preto malo zmeniť a doplniť; keďže zmluva o EHS nezabezpečuje iné právomoci na opatrenia ako právomoci uvedené v článku 235 na prijatie tohto nariadenia, PRIJALA TOTO NARIADENIE: Článok 1 Nariadenie (EHS) č. 1365/75 mení a dopĺňa takto: 1. Článok 6 ods. 1 sa nahradí takto: "1. Správna rada sa skladá z 39 členov, z ktorých: a) 12 členov zastupuje vlády členských štátov; b) 12 členov zastupuje organizácie zamestnávateľov; c) 12 členov zastupuje organizácie zamestnancov; d) traja členovia zastupujú Komisiu."; 2. Článok 13 sa nahrádza nasledujúcim: "Článok 13 Do 31. marca riaditeľ vypracuje a Správna rada prijme všeobecnú správu o činnostiach, finančnej situácii a budúcom smerovaní nadácie a zašle ju Európskemu parlamentu, Rade, Komisii, Hospodárskemu a sociálnemu výboru a Dvoru audítorov."; 3. Článok 15 ods. 1 a 2 sa nahradí takto: "1. Správna rada najneskôr do 31. marca každého roka pošle Komisii odhad príjmov a výdavkov. Tento odhad, ktorý bude obsahovať plán pracovných miest, predloží Komisia Európskemu parlamentu a Rade s predbežným návrhom rozpočtu Európskych spoločenstiev. 2. Rozpočtový orgán vyhradí prostriedky na dotáciu pre nadáciu. Pre tieto prostriedky platí postup platný pre prevod prostriedkov z jednej kapitoly do druhej. Rozpočtový orgán vypracuje plán pracovných miest nadácie."; 4. Článok 16 sa nahradí takto: "Článok 16 1. Rozpočtové ustanovenia, ktoré platia pre nadáciu, sa prijmú podľa článku 209 zmluvy. Finančný kontrolór Komisie je zodpovedný za kontrolu záväzkov a platieb všetkých výdavkov a vedenia záznamov a vymáhanie všetkých príjmov nadácie. 2. Správna rada pošle výkaz príjmov a výdavkov, analýzu finančného hospodárenia a bilančný výkaz za predchádzajúci rozpočtový rok najneskôr do 31. marca Európskemu parlamentu, Rade, Komisii a Dvoru audítorov. Dvor audítorov ich preskúma podľa druhého odseku článku 206a zmluvy. 3. Dvor audítorov pošle orgánom zodpovedným za poskytnutie vyúčtovania a Komisii najneskôr do 30. novembra svoju výročnú správu spolu s odpoveďami nadácie na jeho pripomienky a zabezpečí jej zverejnenie v Úradnom vestníku Európskych spoločenstiev. Európsky parlament na základe odporúčania Rady konajúcej na základe väčšiny dá Správnej rade nadácie do 30. apríla nasledujúceho roku vyúčtovanie podľa postupu ustanoveného v článku 206b zmluvy."; 5. Článok 17 sa nahradí takto: "Článok 17 Rada prijme ustanovenia, ktorými sa budú riadiť pracovníci nadácie, na základe návrhu Komisie a po porade s Európskym parlamentom.". Článok 2 Toto nariadenie nadobudne účinnosť tretí deň po zverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Luxemburgu 30. júna 1993 Za Radu predseda S. Bergstein [1] Ú. v. ES C 23, 31.1.1991, s. 26 [2] Ú. v. ES C 13, 20.1.1992, s. 524. [3] Ú. v. ES C 152, 10.6.1991, s. 1. [4] Ú. v. ES L, 139, 30.5.1975, s. 1 --------------------------------------------------